PTTEP วิ่งกว่า 2% โบรกฯ เคาะเป้า 138 บ. ลุ้นกำไรปี 64 โตเกิน 70% รับปริมาณ-ราคาขายเพิ่ม
PTTEP วิ่งกว่า 2% ราคาแตะ 124.50 บ. ด้วยมูลค่าซื้อขาย 817.42 ลบ. โบรกฯ เคาะเป้า 138 บ. ลุ้นกำไรปี 64 โตเกิน 70% รับปริมาณ-ราคาขายสูงขึ้น 
PTTEP วิ่งกว่า 2% ราคาแตะ 124.50 บ. โบรกฯ เคาะเป้า 138 บ. ลุ้นกำไรปี 64 โตเกิน 70% รับปริมาณ-ราคาขายสูงขึ้น 
11 ต.ค. 2564

ผู้สื่อข่าวรายงานว่า ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ล่าสุด  ณ เวลา 10:50 น. อยู่ที่ 124.50 บาท บวก 3 บาท หรือ 2.47% สูงสุดที่ 124.50 บาท ต่ำสุดที่ 122 บาท ด้วยมูลค่าซื้อขาย 817.42 ล้านบาท ทั้งนี้ราคาหุ้น PTTEP ปรับตัวขึ้นสูงสุดในรอบกว่า 1 ปี นับตั้งแต่ราคาหุ้นอยู่ที่ระดับ 125.50 บาท เมื่อวันที่ 21 ก.พ.2563

โดย บล.เคทีบีเอสที ระบุในบทวิเคราะห์ (8 ต.ค.) ว่า คงคำแนะนำ “ซื้อ” หุ้น PTTEP ที่ราคาเป้าหมายใหม่ปี 2565 ที่ 138 บาท อิงโดยประเมินว่า PTTEP จะรายงานกำไรสุทธิที่ 9.7 พันล้านบาท เพิ่มขึ้น 35% เมื่อเทียบจากปีก่อน และเพิ่มขึ้น 36% เมื่อเทียบจากไตรมาสก่อน โดยเพิ่มขึ้นเมื่อเทียบจากปีก่อน จากปริมาณขายและราคาขายเฉลี่ย (Blended ASP) ที่สูงขึ้น ขณะที่เพิ่มขึ้นเมื่อเทียบจากไตรมาสก่อน จากการลดลงของผลขาดทุนประกันความเสี่ยงน้ำมัน (hedging loss)
ทั้งนี้คาดว่าปริมาณขายจะฟื้นตัวได้ในไตรมาส 4/2564 เนื่องจากในไตรมาส 3/2564 เจอผลกระทบจากแผนปิดซ่อมบำรุงโรงแยกก๊าซ ธรรมชาติของ บริษัท ปตท. จำกัด (มหาชน) หรือ PTT และจะมีการรับรู้ โครงการ Algeria HBR phase I เข้ามาในไตรมาส 4/2564
อย่างไรก็ดียังคงประมาณการกำไรสุทธิปี 2564 ที่ 3.87 หมื่นล้านบาท เพิ่มขึ้น 71% เมื่อเทียบจากปีก่อน และคงประมาณการกำไรสุทธิปี 2565 ที่ 4.5 หมื่นล้านบาท เพิ่มขึ้น 16% เมื่อเทียบจากปีก่อน โดยจะฟื้นตัวจาก 1) ปริมาณการขายที่เติบโตขึ้นเป็น 413-481 พันบาร์เรลเทียบเท่าน้ำมันดิบต่อวัน (kboed) ในปี 2564-2565 (จากเดิม 354 kboed ในปี 2563) จากการรับรู้ โครงการใหม่ๆ, 2) คาดราคาน้ำมันดิบดูไบเฉลี่ยที่ USD67.1/bbl และ USD66.0/bbl ในปี 2564/2565 (เทียบกับ USD42.3/bbl ในปี2563) และ 3) ต้นทุนต่อหน่วย (unit cost) ที่ลดลงจากปริมาณการขายที่สูงขึ้น